ADV Hervormde Kerk - Bejaardes - inwoning by kinders (1)
Jy is hier: Tuis Hulp Hulp uit die Bybel Bejaardes - inwoning by kinders (1)
Bejaardes - inwoning by kinders (1)
Bejaardes: Inwoning by kinders
Oordenking: 1 Timoteus 5:1-3 Ou Vertaling
Die woord wat in die Ou Vertaling in vers 1 vertaal is met "vermaan" is ryk in betekenis. Maar letterlik beteken dit mens moet "langs iemand in beweeg en help". Die Here wil hê ons moet "langs mekaar in beweeg" om mekaar te vertroos as een seer het, mekaar te verdedig as daar onreg gepleeg word en te help op praktiese maniere. En dis veral waar van die ouer persone in ons midde.
Abraham Herschel het gesê: "Die toets van 'n nasie is hoe hulle hulle ouer mense behandel. Dis maklik om kinders lief te hê. Maar die sorg wat mense gee vir die ouer mense, die ongeneeslikes en die hulpeloses, dis die ware goudmyne van 'n kultuur."
Die Bybel leer ons in vers 3 om ons ouer mense soos goud te behandel. Waardeer hulle. Eer hulle! Die Griekse woord vir "eer" in vers 3 van die Ou Vertaling beteken letterlik "om 'n prys op iets of iemand te sit." In die konteks van die vers moet ons die ouer dames in ons midde waardeer – van waarde ag.
'n Ouer Dame het een keer gesê: Onthou ou mense is 'n fortuin werd: met silwer in hulle hare, goud in die tande, stene in hulle niere, lood in hulle voete en gas in hulle mae."
Alle grappies ter syde. Ouer mense is baie kosbaar vir ons. Hulle het waarde bloot vir wie hulle is. En ons moet hulle so behandel. Dis wat God van ons vra!